《齐天乐 落荷花寄碧梧姊》
清代·谈印梅

天涯又是清秋节，莲衣乍凋轻粉。待雁书成，采香人远，逗起一粉离恨。

擘笺分韵。怕旧日吟怀，别来销尽。月晓风清，练塘烟景有谁问。

乡园犹记往事，田田钱样小，初荐樱笋。帘影筛凉，簟纹回润，风色先传雨信。

流光箭紧。念客里看花，几番红褪，归去江南，梦中无远近。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。